EUROOPA KOMISJON Brüssel,11.1.2022 COM(2022) 1 final KOMISJONI ARUANNE EUROOPA PARLAMENDILE JA NÕUKOGULE Komisjoni aruanne Euroopa Parlamendile ja nõukogule .eu tippdomeeni kasutuselevõtu, toimimise ja tõhususe kohta ajavahemikus aprillist 2019 kuni aprillini 2021



Sisukord 1.Sissejuhatus 2.Kokkuvõte 3..eu õigusraamistik 4..eu register 4.1.EURid 4.2.Finantstulemused 4.3.Lepingu täitmine 4.4.Järgmise .eu registri valimine 5..eu domeen 5.1.Üldised suundumused 5.2.COVID-19 pandeemia mõju 5.3.Ühendkuningriigi EList väljaastumise mõju 5.4.Suhted registripidajatega 5.5.Turundus ja teabekorraldus 5.6.Mitmekeelsus 6.Usaldus ja turvalisus 6.1.Stabiilsus, turvalisus ja talitluspidevus 6.2..eu domeeninimede turvaelemendid

6.3.Andmekvaliteet ja domeeninimede kuritarvitusliku registreerimise ärahoidmine 6.4.Koostöö küberkuritegevuse vastu võitlemisel 6.5.Intellektuaalomandi õiguste kaitse 7.Koostöö kogukonnaga ja rahvusvaheline koostöö 8.Keskkonnamõju 9.Kokkuvõte

1.Sissejuhatus Käesolevas aruandes käsitletakse Euroopa Liidu internetidomeeni (riigidomeeni) .eu ning selle kirillitsas ja kreeka tähestikus variante, mida haldab mittetulundusühendus EURid (edaspidi „.eu register“) Euroopa Komisjoniga sõlmitud teenuste kontsessioonilepingu alusel. Vastavalt 22. aprilli 2002. aasta määruse (EÜ) nr 733/2002 (tippdomeeni .eu kasutuselevõtu kohta) artiklile 8 tuleb komisjonil esitada iga kahe aasta tagant Euroopa Parlamendile ja nõukogule aruanne .eu domeeni kasutuselevõtu, toimimise ja tõhususe kohta. See aruanne hõlmab ajavahemikku 1. aprillist 2019 kuni 31. märtsini 2021 (edaspidi „vaatlusalune periood“). 2.Kokkuvõte 2021. aasta aprilli seisuga oli registreeritud 3,7 miljonit .eu domeeninime ja .eu domeen on seega maailmas suuruselt kaheksas riigidomeen. .eu domeeni kasv aeglustus sarnaselt ülemaailmse ja Euroopa domeeninimede turuga. Domeeninimede turu jätkuvast küllastumisest ja konsolideerumisest ning Ühendkuningriigi EList väljaastumise mõjust tingitud negatiivset kasvu tasakaalustas suurenenud nõudlus domeeninimede järele COVID-19 pandeemia ajal, mil organisatsioonid ja ettevõtted asusid tegutsema veebikeskkonnas. Vaatlusalusel ajavahemikul võimaldas .eu register ELi kodanikel registreerida .eu domeeninime sõltumata nende elukohast. Kogu .eu domeenis laiendati Euroopa keelelist mitmekesisust ja mitmekeelsust, võttes kasutusele .ευ, millega jõudis lõpule töö selle nimel, et tippdomeenis .eu toetataks peale ladina tähestiku ka kõiki muid ELis kasutatavaid tähestikke. .eu register jätkas tööd usaldusväärse .eu keskkonna tagamiseks, käivitades 2020. aastal domeenide väärkasutuse ennetamise ja varajase hoiatamise süsteemi (APEWS), klienditundmise projekti ja registripidaja luku teenuse. Pandeemia ajal kontrollis register süstemaatiliselt COVID-19ga seotud domeeninimede registreerimist. Tugevdati partnerlussuhteid õiguskaitseasutuste ja muude avaliku sektori asutustega nii riikide kui ka Euroopa tasandil, et tõkestada .eu domeeninimedega seotud ebaseaduslikku tegevust. 2021. aastal hakkasid .eu register ja Euroopa Liidu Intellektuaalomandi Amet (EUIPO) rakendama ühist tegevuskava, et võidelda domeeninimede kuritarvitusliku ja spekulatiivse registreerimise vastu. Üldiselt tagas .eu register väga vastupidava ja töökindla tehnilise taristu toimimise ning kindlustas .eu domeeni 100 % kättesaadavuse, seda ka .eu registri platvormide ja teenuste vastu suunatud hajusa teenusetõkestusründe ajal 2020. aasta kevadel. 3..eu õigusraamistik Tippdomeeni .eu reguleeritakse Euroopa Parlamendi ja nõukogu 22. aprilli 2002. aasta määrusega (EÜ) nr 733/2002 tippdomeeni .eu kasutuselevõtu kohta ja määrusega (EÜ) nr 874/2004, millega kehtestatakse tippdomeeni .eu rakendamise ja kasutamise üldeeskirjad ning selle registreerimise põhimõtted. 18. aprillil 2019 jõustus Euroopa Parlamendi ja nõukogu 19. märtsi 2019. aasta määrus (EL) 2019/517, mis käsitleb tippdomeeninime .eu kasutuselevõttu ja toimimist. Määrust kohaldatakse alates 13. oktoobrist 2022 ning seda täiendavad komisjoni delegeeritud määrus (EL) 2020/1083 ja komisjoni rakendusmäärus (EL) 2020/857.

4..eu register 4.1.EURid Euroopa internetidomeenide register (EURid) on .eu registri haldaja, kes vastutab .eu domeeni ja selle muudes tähestikes variantide korraldamise, haldamise ja juhtimise eest. Komisjon sõlmis EURidiga 2004. aastal esimese teenuste kontsessioonilepingu ja 2014. aastal teise lepingu, mida hiljem pikendati kuni 12. oktoobrini 2022. EURid on mittetulunduslik ühing, mis on loodud Belgia õiguse alusel ja mille peakontor asub Diegemis. EURidi väljakuulutatud ülesanne on „luua jätkusuutlikul viisil tipptasemel tegutsedes lõppkasutaja jaoks usaldusväärne .eu-ruum, pakkudes samal ajal oma akrediteeritud registripidajatele suurepärase kvaliteediga teenust“. EURidil on kaks asutajaliiget – DNS Belgium (.be register) ja Istituto di Informatica e Telematica (.it register) –, üheksa muud liiget ning 13 esindajast koosnev strateegianõukogu. Vaatlusaluse perioodi lõpu seisuga oli EURidis 56 töötajat. 2019. aastal sai EURid CENTRi aasta registripidaja auhinna. 4.2.Finantstulemused Käesoleva aruandega hõlmatud perioodil oli .eu registri finantsseisund võrreldav varasemate aastatega. Tulud ja kulud olid 2019. eelarveaastal vastavalt 12,5 miljonit eurot ja 11,6 miljonit eurot ning 2020. eelarveaastal vastavalt 12,3 miljonit eurot ja 11,0 miljonit eurot. Reservid olid 2020. aasta lõpus kokku 6 miljonit eurot. Pärast raamatupidamisaruannete ja reservide heakskiitmist oli teenuste kontsessioonilepingu alusel Euroopa Liidu eelarvesse kantud ülejääk 2019. eelarveaastal 533 775 eurot ja 2020. eelarveaastal 2 119 017 eurot. 2020. eelarveaastal üle kantud ülejääk oli oluliselt suurem nii kulude kui ka reservide vähenemise tõttu. 4.3.Lepingu täitmine Komisjon jälgib tähelepanelikult .eu registri finantsseisundit ja lepingu täitmist ning täidab oma järelevalverolli, vaadates läbi .eu registri auditeeritud aastaaruanded, kaks korda aastas esitatavad ja iga-aastased finantsaruanded, eelarveettepanekud ning strateegia ja tegevuskavad. Finants-, tegevusalaseid ja muid küsimusi arutatakse kaks korda aastas peetavatel koosolekutel ja erakorralistel koosolekutel. Pärast .eu haldamise haldus- ja finantsaspektide sihtotstarbelist auditit 2018. aastal rakendas .eu register käesoleva aruandega hõlmatud perioodil kõik auditi soovitused, mille eesmärk oli parandada registri tegevuspõhimõtteid ja eeskirju seoses hangete, huvide konfliktide vältimise, finantsjuhtimise ja muude küsimustega. Alates 2019. aastast hindavad .eu registri tegevust igal aastal välisaudiitorid, kelle .eu register valib välja avatud hankemenetluse tulemusena. 2019. ja 2020. aasta auditites tunnistati .eu registri tehnilise taristu töökindlust ja varuvõimsust ning register jälgis audiitorite soovitusi, täiustades asjakohaseid tegevuspõhimõtteid ja menetlusi. 4.4.Järgmise .eu registri valimine 1. märtsil 2021 kuulutas komisjon kooskõlas määrusega (EL) 2019/517 ja komisjoni delegeeritud määrusega (EL) 2020/1083 välja järgmise tippdomeeni .eu registri valimise menetluse, mille tulemusel määrati 25. oktoobril 2021 aastateks 2022–2027 .eu registriks EURid. 5..eu domeen 5.1.Üldised suundumused 2021. aasta esimese kvartali lõpuks oli registreeritud 3,7 miljonit .eu domeeninime ning .eu domeen on seega maailmas suuruselt kaheteistkümnes tippdomeen ja kaheksas riigidomeen ning CENTRi suuruselt kuues liige (vt joonis 1). Joonis 1. CENTRi 10 suurimat riigidomeenist liiget 2021. aasta esimese kvartali lõpu seisuga

Domeeninimede turu jätkuvast küllastumisest ja konsolideerumisest ning Ühendkuningriigi EList väljaastumise mõjust tingitud negatiivset kasvu tasakaalustas vaatlusalusel perioodil suurenenud nõudlus domeeninimede järele COVID-19 pandeemia ajal. Selle tulemusena iseloomustas .eu portfelli 2019. aastal negatiivne kasv –2 %, kuid 2020. aastal saavutati taas positiivne 2,2 % kasv, mis on võrreldav ülemaailmse ja Euroopa domeeninimede turuga. Kokkuvõttes säilitas .eu register käesoleva aruandega hõlmatud perioodil mõningase positiivse kasvu (vt joonis 2). Joonis 2. .eu registreeringud kvartalite lõikes kuni 2021. aasta esimese kvartali lõpuni (allikas: EURid) ELi liikmesriikides oli 2021. aasta esimese kvartali lõpu seisuga kõige rohkem .eu domeeninimesid registreeritud Saksamaal (vt joonis 3). Vaatlusalusel perioodil oli kasv kõige suurem Portugalis (124,2 %), Iirimaal (78,7 %) ja Lätis (33,3 %). Joonis 3. 10 ELi liikmesriiki, kus 2021. aasta esimese kvartali lõpu seisuga oli registreeritud enim .eu domeeninimesid (allikas: EURid) 5.2.COVID-19 pandeemia mõju Hoolimata pandeemia häirivast mõjust säilitas .eu register endise teenusetaseme ja tagas, et .eu domeeni see mõju ei puudutanud. Pandeemia ühe kõrvalmõjuna suurenes domeeninimede turul nõudlus, kuna organisatsioonid ja ettevõtted asusid tegutsema veebikeskkonnas. Pandeemia ajal suurenes siiski ka pahatahtlik või kuritegelik tegevus internetis. Selleks et kaitsta .eu domeeni COVID-19ga seotud domeeninimede kuritarvitusliku või pahatahtliku registreerimise eest, leppisid komisjon ja .eu register kokku, et olemasolevate ja uute registreeritud domeeninimede suhtes rakendatakse täiendavaid kontrollimeetmeid, kasutades selliseid COVIDiga seotud märksõnu nagu „koroona“ või „vaktsiin“ kõigis ELi keeltes. Ajavahemikus 2020. aasta aprillist kuni 2021. aasta esimese kvartali lõpuni viidi läbi ligi 9 000 kontrolli, mille tulemusena peatati enam kui 6 500 domeeninime kasutamine. 5.3.Ühendkuningriigi EList väljaastumise mõju Alates 1. jaanuarist 2021 ei ole Ühendkuningriigi residentidel ning Ühendkuningriigis asutatud ettevõtjatel ja organisatsioonidel enam õigust .eu domeeninime omada. 2019. ja 2020. aastal teavitasid komisjon ja .eu register Ühendkuningriigi registreerijaid ja nende registripidajaid korrapäraselt selle õiguse eelseisvast kaotamisest. 1. jaanuaril 2021 peatas .eu register veel allesjäänud Ühendkuningriigi domeeninimede kasutamise vastavate veebisaitide või e-posti tugiteenuste puhul. Ühendkuningriigi EList väljaastumisel on olnud .eu domeenile märkimisväärne mõju. 2018. aastal oli Ühendkuningriigis registreeritud 240 000 domeeninime, 2019. aasta esimese kvartali lõpuks vähenes see näitaja 190 000-le ja 1. jaanuaril 2021 peatati kõigi veel alles jäänud domeeninimede (81 000) kasutamine. 5.4.Suhted registripidajatega .eu register tugevdas ja parandas jätkuvalt suhteid registripidajatega, kellel on oluline roll .eu domeeninimede turustamisel ja registreerijatega suhtlemisel. 2019. aastal registripidajate seas korraldatud rahuloluküsitlusest ilmnes, et 97 % registripidajatest on .eu registriga üldiselt rahul. 2021. aasta esimese kvartali lõpu seisuga oli akrediteeritud 718 registripidajat; see arv on viimastel aastatel püsinud suhteliselt stabiilsena. Uute akrediteeritud registripidajate arvu kasv, mis järgnes .eu registri teavitustegevusele, korvas registripidajate arvu vähenemise, mis oli tingitud kasvavast kontsentratsioonist kõnealuses sektoris. .eu register tugines jätkuvalt oma registripidajate nõuandekogule, kes nõustas registrit seoses poliitikaküsimustega ja .eu domeeni toetavate algatustega. 5.5.Turundus ja teabekorraldus Kooskõlas oma volitustega aidata edendada liidu identiteeti, propageerida internetis liidu väärtusi ja kujundada .eu selgelt ELiga seotud kaubamärgiks, tegeles .eu register turunduse ja teavitustegevuse vallas järgmisega:

–2020. aastal käivitatud tegevuskava, mille eesmärk on aidata VKEdel suurendada oma kohalolekut veebikeskkonnas ja mida viiakse ellu koostöös organisatsiooniga FundingBox, Euroopa ettevõtlusvõrgustikuga (EEN), EUIPOga ning Euroopa Käsitööettevõtjate ning Väikeste ja Keskmise Suurusega Ettevõtjate Keskliiduga; –kaks teadlikkuse tõstmise kampaaniat aastas, kasutades maandumislehena lehte trust.eurid.eu, mille kaudu lõppkasutajad saavad teavet .eu domeeninimede registreerimise ning .eu domeeni eristavate turva- ja kuvandielementide kohta; –partnerlus .eu akrediteeritud registripidajatega .eu registri kaasrahastatava turundusprogrammi kaudu, mille raames saavad registripidajad hüvitist kuni 100 % ulatuses .eu domeeninimede müügiedendusmeetmete rahastamiskõlblikest kuludest. Vaatlusalusel perioodil kaasrahastati programmist 134 kampaaniat; –vähendamiskava jätkuv rakendamine, võimaldades registripidajatel saada uute registreeringute tasudest allahindlust. 2020. aasta lõpuks oli vähendamiskavaga liitunud 330 registripidajat, kelle arvele langeb 98 % kõigist uutest .eu registreeringutest; –iga-aastaste veebiauhindade väljaandmine, et tunnustada .eu domeeninimede kasutajate innovaatilisust ja kõrget taset; –osalemine algatuses Codeweek ja kunstikonkursi SAFEonLINE arendamine, eesmärgiga täiendada .eu registri haridus- ja teadlikkuse tõstmise meetmeid internetiturvalisuse valdkonnas ainulaadse loomingulise mõõtmega; –.eu registri sotsiaalmeediategevuse struktureeritud haldamine, eelkõige Twitteri konto kaudu ja kasutades YouTube’i kanalit, mida vaadati 2020. aastal üle 3 miljoni korra. 5.6.Mitmekeelsus .eu register on jätkuvalt Euroopa keelelise mitmekesisuse ja mitmekeelsuse esirinnas ning pakub üht maailma suurimat IDNde keskkonda. 2021. aasta esimese kvartali lõpuks oli registreeritud rohkem kui 42 000 IDNi ning vastavalt 1 300 ja 2 700 domeeninime laiendiga .ею, mis on .eu kirillitsas, ja laiendiga .ευ, mis on .eu kreeka tähestikus (vt joonis 4). Laiendi .ευ kasutuselevõtuga 14. novembril 2019 jõudis edukalt lõpule ICANNi raames toimunud pikaajaline protsess kahe mitteladina tähestikus .eu laiendi heakskiitmiseks. Järgides sektori parimaid tavasid, et vältida võimalikke segadusttekitava sarnasuse probleeme .ευ ja teiste tippdomeenide vahel, käivitas .eu register paralleelselt üleminekuperioodi, mille jooksul kõik kreeka tähestikus olevad domeeninimed viiakse 13. novembriks 2022 üle uuele laiendusele .ευ. Joonis 4. IDNide registreeringud kuni 2021. aasta esimese kvartali lõpuni (allikas: EURid) 6.Usaldus ja turvalisus 6.1.Stabiilsus, turvalisus ja talitluspidevus .eu register tagas peamiselt tänu kvaliteetsele, hajutatud, varuvõimsusega ja ajakohasele domeeninimede süsteemi taristule käesoleva aruandega hõlmatud perioodil domeenide .eu, .ею ja .ευ 100 % kättesaadavuse. Amsterdamis ja Ljubljanas hallatakse kaht usaldusväärset nimeserverit, mida varuvõimsuse ja vastupidavuse eesmärgil toetavad kolm välist Anycasti teenuse osutajat. Registri haldusprotsesse toetab Amsterdamis ja Luxembourgis asuv dubleeritud tehniline taristu. Belgia elektroonilise side turu reguleerimise eest vastutav föderaalne reguleeriv asutus BIPT jõudis 2019. aasta neljandas kvartalis järeldusele, et .eu register on Belgia õigusesse üle võetud küberturvalisuse direktiivi tähenduses oluliste teenuste operaator. .eu registri varasem tuginemine ISO-le ja selle raames küberturvalisuse sertifitseerimisele pani juba aluse võrgu- ja infoturbega seotud uute juriidiliste kohustuste täitmisele. 2020. aasta kevadel tabas .eu registrit ulatuslik hajus teenusetõkestusrünne, mis oli suunatud registri platvormide ja veebisaitide vastu. Kui lühikesed katkestused välja arvata, jäid registreerimisteenused ja Whois otsinguteenused kättesaadavaks tänu .eu registri ja selle ühenduvuspartnerite vahelisele koostööle, mille tulemusena õnnestus pahatahtlik liiklus võrgu piiridel peatada. Rünne ei mõjutanud .eu domeeni ennast. 6.2..eu domeeninimede turvaelemendid 2021. aasta esimese kvartali lõpuks oli DNSSECiga allkirjastatud üle 577 000 .eu domeeninime, mis moodustavad peaaegu 16 % kogu .eu portfellist. See protsent suureneb tasapisi tänu tasude allahindlustele ja registripidajate veebiseminaridele, mille abil suurendatakse teadlikkust DNSSECi tähtsusest. 2020. aastal võeti kasutusele ka registripidaja luku teenus, täiendav kaitsekiht, mis aitab vältida .eu domeeninimede omandiõiguse juhuslikku või lubamatut ja potentsiaalselt pahatahtlikku muutmist.

6.3.Andmekvaliteet ja domeeninimede kuritarvitusliku registreerimise ärahoidmine Domeeni .eu turvalisuse, ohutuse ja stabiilsuse säilitamiseks on oluline tagada täpsed, täielikud ja ajakohased registreerimisandmed. Seepärast jätkas .eu register tööd oma registreerimisandmete kvaliteedi parandamiseks WHOIS-andmete kvaliteedi projekti raames, mille tulemusena peatati aruandega hõlmatud perioodil 27 000 domeeninime kasutamine. Rakendatud meetmete mõju maksimeerimiseks võttis .eu register võimaluste piires kasutusele automaatsed protsessid andmete kiiremaks kontrollimiseks ning registripidajate ja registreerijate jaoks hõlpsasti kasutatavad meetodid registri kasutamise takistuste vähendamiseks. 2020. aasta teises pooles käivitati koostöös Leuveni ülikooliga välja töötatud uuenduslikul masinõppe metoodikal põhinev domeenide väärkasutuse ennetamise ja varajase hoiatamise süsteem (APEWS), mille abil hinnatakse domeeninimede registreerimise mustreid. APEWS prognoosib, kas domeeninime võidakse kuritarvitada, ning selle tulemusena lükkub kahtlustäratavate registreeringute delegeerimine edasi ja käivitub kontrollimenetlus, mille käigus nõutakse domeeninime omanikelt registreerimisandmete kinnitamist; sellele järgneb käsitsi läbivaatamine, mille tulemusena domeeninimi kas delegeeritakse või peatatakse. Käesoleva aruandega hõlmatud perioodil kontrolliti APEWSi abil 11 000 registreeringut. APEWS on sektoris kõrgelt hinnatud ja pälvis 2019. aastal ECO auhinna. 2021. aasta esimeses kvartalis alustati klienditundmise projekti läbiviimist, mis võimaldab registreerijatel automatiseeritud süsteeme kasutades esitada EURidi portaali kaudu tõendeid oma isikusamasuse kohta, sealhulgas e-identimise abil. Sellega pakutakse potentsiaalselt võimsat, kiiret ja kasutajasõbralikku identimise ja autentimise võimalust. .eu register jätkab selle projekti arendamist, võttes arvesse ka usaldusväärse ja turvalise Euroopa e-identimise arendamist. 6.4.Koostöö küberkuritegevuse vastu võitlemisel .eu register jätkas korrapärase abi osutamist õiguskaitseasutustele ja muudele asjaomastele asutustele, aidates neil võidelda .eu domeeninimedega seotud ebaseadusliku tegevuse vastu. See hõlmas koostööd Belgia föderaalse majandusministeeriumi, Belgia tolli (Cybersquad) ja Belgia prokuratuuriga, korrapärast dialoogi ELi institutsioonide ja ametite infoturbeintsidentidega tegeleva rühmaga (CERT-EU) ning koostööd Europoliga, mille käigus vahetatakse statistilisi andmeid ja suundumuste teavet, viiakse ellu küberkuritegevuse vastu võitlemise ühisprojekte ja korraldatakse ühisseminare. Samuti tegi .eu register koostööd ettevõtjate ühenduste ja muude organisatsioonidega, kes võitlevad domeeninimede kuritarvitusliku registreerimise vastu. Näiteks 2021. aasta esimeses kvartalis allkirjastas .eu register partnerluslepingu mittetulundusühendusega Global Cybercrime Alliance, mis loob programme, partnerlusi ja abivahendeid, et aidata luua turvalisemat ja usaldusväärsemat internetikeskkonda. 6.5.Intellektuaalomandi õiguste kaitse .eu register jätkas viljakat koostööd EUIPOga, et teavitada kaubamärgiomanikke sellise .eu domeeninime registreerimisest, mis on identne registreeritud ELi kaubamärgiga. 2020. aastal tugevdasid need kaks organisatsiooni oma koostööd, et toetada kaubamärkide ja domeeninimede taotlejaid ja omanikke, eelkõige VKEsid. 2021. aasta juulis hakati rakendama ühist tegevuskava, järgides soovitust, mis esitati Euroopa Komisjoni aruandes, mis käsitleb .eu registri koostööd EUIPO ja teiste liidu ametitega, et võidelda domeeninimede kuritarvitusliku ja spekulatiivse registreerimise vastu . .eu mehhanism vaidluste kohtuväliseks lahendamiseks võimaldab esitada kaebuse veebis ükskõik millises ELi ametlikus keeles kahe vaidluste kohtuvälise lahendamise pakkuja – Maailma Intellektuaalomandi Organisatsiooni (WIPO) vahekohtu- ja vahenduskeskuse ning Tšehhi vahekohtu – kaudu. Aruandega hõlmatud perioodil võimaldati jätkuvalt allahindlust .eu vaidluste kohtuvälise lahendamise mehhanismi põhitasult. Esitati 170 kaebust ja lahendati 131 vaidlust, sealhulgas 87 Tšehhi vahekohtu poolt ja 44 WIPO poolt. 7.Koostöö kogukonnaga ja rahvusvaheline koostöö Aruandeperioodil jätkas .eu register koostööd rahvusvahelise internetikogukonnaga, eelkõige järgmiste meetmete ja tegevuste kaudu: –ICANNi koosolekutel aktiivse osalejana on .eu register alates 2015. aastast juhatanud ccNSO strateegia- ja tegevuskomiteed, mille eesmärk on anda ICANNile nõu ja teavet seoses iga-aastaste ja pikaajaliste strateegiliste ja tegevuskavadega; –.eu register pakkus oma oskusteavet ICANNi raames väikestele riigidomeenide haldajatele avariitaaste ja talitluspidevuse kava käsiraamatu väljatöötamisel. See töö võeti hästi vastu, eriti kuna väikestel registritel on selliste kavade väljatöötamiseks vähe ressursse; –.eu register algatas 2020. aasta juunis IGFi raames dünaamilise andme- ja usalduskoalitsiooni. Koalitsiooni eesmärk on ergutada ennetavat sekkumist ja sektori tõhusat enesereguleerimist, et karmistada andmekvaliteedi standardeid, võidelda halbade andmete ja väärinfoga ning suurendada üldsuse usaldust interneti vastu. 2020. aastal oli tähelepanu keskpunktis sektori reageerimine COVID-19 kriisile; –.eu register tegi internetis mitmekeelsuse edendamiseks ja toetamiseks ICANNi ülemaailmse aktsepteerimise töörühma kaudu koostööd UNESCOga, .ru riigidomeeni registriga ja piirkondlike registriorganisatsioonidega, mille tulemusena koostatakse iga-aastane maailmaaruanne IDNide kohta; –.eu register jätkas .eu akadeemia tegevust, mille kaudu pakkusid .eu registri eksperdid koolitust ja kursusi registri, interneti haldamise ja küberturvalisuse küsimustes sektoris tegutsevatele ettevõtjatele ja valitsusasutuste esindajatele ning erinevates Euroopa ülikoolides; –.eu register toetas EuroDIGi istungeid ja aitas noorte IGFil uuendada oma telekanalit; –2020. aastal loodi noortekomitee – nõuandev organ, mis annab nõu ja esitab noorte vaatenurki seoses .eu registri lähenemisviisiga interneti haldamisele, samuti registri algatuste ja tegevuspõhimõtetega.